**Tyvene har kronede dage på landets festivaler:**

**Pas på festivaltyvene!**

**Hvis du skal på en af sommerens festivaler, så tag kun det allermest nødvendige med. For tyvene har kronede dage på landets mange festivaler.**

Mens rockstjernerne fyrer den af på scenen, og du fester løs, er tyvene i gang på teltpladsen. Derfor er det vigtigt, at du nøje overvejer, hvad du har brug for at tage med af dyre gadgets, når du pakker tasken til sommerens festival, lyder rådet fra forsikringsselskabet Alka.

”Vi har desværre oplevet en kedelig tendens til, at folk får stjålet dyre tasker, bærbare pc’ere og iPhones fra teltene, når de er til koncert. Så for at undgå at få din festival ødelagt, er det vigtigt, at du tager visse forholdsregler”, udtaler Lise Agerley, kommunikationschef i Alka.

**Lås teltet!**

Ligger du i telt, skal du altid huske at aflåse det med en hængelås, når du forlader det, så tyve ikke har fri adgang. Gør du ikke det, dækker forsikringen ikke.

”Hvis din indboforsikring skal dække tyveri fra et telt, skal det være aflåst. Der skal samtidig være synlige tegn på opbrud af teltet. Er tyven kommet ind i teltet ved at kravle under teltdugen, vil der ikke være mulighed for at få erstatning. Man skal dog være opmærksom på, at forsikringen ikke dækker tyveri af penge og smykker fra et telt – heller ikke selv om teltet er aflåst”, forklarer Lise Agerley fra Alka.

Bryder en tyv ind i dit telt, er det en rigtig god idé at tage et billede af den ødelagte lås eller gemme låsen.

”Anmeld altid indbruddet til politiet, så de kan notere hvilke synlige tegn, der er på opbrud på lås eller telt. Gem gerne låsen eller teltet indtil forsikringsselskabet har behandlet skaden/kravet”, lyder rådet fra Lise Agerley fra Alka.

Man skal endvidere være opmærksom på, at der er en begrænsning i dækningen af såkaldte tyvetækkelige ting, som kamera, musikanlæg, iPads, mobiltelefoner, iPods m.m.

**Pas på lommetyve!**

Det er ikke kun på teltpladsen, at du skal passe på.

”Når mange mennesker er samlet ét sted, og man står tæt, er der stor risiko for at få stjålet penge og ejendele, hvis man ikke passer på”, forklarer Lise Agerley fra Alka og giver følgende råd med på vejen:

”Brug kreditkort frem for kontanter, så du ikke bærer rundt på en masse penge eller opbevarer kontanter i dit telt. Lad dit dyre digitalkamera blive derhjemme og anvend i stedet kameraet på din mobil, som du alligevel har på dig. Det er også en rigtig god idé at lade iPoden blive hjemme og nyde musikken foran scenen i stedet. Og sørg altid for, at de ting du har på dig ikke er synlige og helst er gemt tæt ind på kroppen”, udtaler Lise Agerley fra Alka.

Er du så uheldig at blive udsat for et lommetyveri, er det vigtigt, at du råber ”Stop tyven” i det øjeblik, tyveriet sker for at få penge og smykker dækket af forsikringen. Opdages tyveriet først senere, er der ingen erstatning for de kontanter og smykker, som tyven fiskede op af lommen.

”For at få erstatning er det en betingelse, at du eller andre ser eller mærker tyveriet i det øjeblik, det sker. Det er også en betingelse for at kunne få erstatning, at den, der ser tyveriet, råber op – fx ’Stop tyven’ eller ’Hjælp’, forklarer Lise Agerley fra Alka.

**Meld alle tyverier til politiet!**

Husk, at det er vigtigt, at ethvert tyveri eller lommetyveri – straks bliver meldt til politiet. Politiet er typisk tilstede på festival pladsen.

**Gode råd til festivaldeltagerne:**

* Undlad at tage dyre gadgets med – de frister tyvene
* Lad ikke dine smykker ligge i teltet – bær dem hele tiden
* Tag ikke flere kontanter med end højst nødvendigt – medbring i stedet kreditkort
* Aflås teltet, når du forlader det – ellers dækker indboforsikringen ikke!
* Efterlad aldrig værdigenstande som fotoudstyr, computere, iPads og iPods i teltet
* Husk og råb ’Stop tyven’ hvis du udsættes for tyveri

Kilde: Alka

**For mere information kontakt:**

Lise Agerley, Kommunikationschef i Alka

Telefon: 43 58 59 11 / mobil: 40 21 01 77

Mail: lag@alka.dk